
Vă înaintăm, alăturat, Raportul asupra proiectului de Lege pentru modificarea şi completarea Legii nr.119/1996 cu privire la actele de stare civilă, trimis Comisiei noastre pentru dezbatere şi avizare în fond, cu adresa nr. PL.x - 39 din 9 februarie 2004. 

 PRESEDINTE,

IOAN OLTEAN

RAPORT  

asupra proiectului de Lege pentru modificarea şi completarea Legii nr.119/1996 cu privire la actele de stare civilă



Cu adresa nr. PL x- 39 din 9 februarie 2004, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu proiectul de Lege pentru modificarea şi completarea Legii nr.119/1996 cu privire la actele de stare civilă.



La întocmirea Raportului s-au avut în vedere: 

· avizul Comisiei juridice, de disciplină şi imunităţi nr. PL x – 39 din 16.02.2004.

· avizul Consiliului Legislativ nr.1676 din 4.12.2003. 



Proiectul de lege a fost dezbătut şi avizat în fond, în procedură obişnuită, în şedinţa din 25 februarie 2004. 



Proiectul de lege are ca obiect de reglementare modificarea şi completarea Legii nr.119/1996 cu privire la actele de stare civilă motivată de faptul că ulterior intrării sale în vigoare au apărut acte normative care impun revederea unor soluţii legislative. 



Astfel, la oficiile consulare şi misiunile diplomatice ale României se află un număr mare de cereri referitoare atât la preluarea actelor în vederea preschimbării documentelor de călătorie ale persoanelor care şi-au schimbat statutul civil ca urmare a căsătoriei, cât şi la eliberarea pentru prima dată a paşaportului pentru cetăţenii români cu domiciliul în străinătate. 



Cele două categorii de cereri pot fi soluţionare, conform dispoziţiilor legale în vigoare, respectiv art.43 alin.(2) din Legea nr.119/1996, numai după transcrierea în registrele de stare civilă române ale actelor de stare civilă, ceea ce necesită o perioadă mare de timp şi efectuarea unor cheltuieli materiale suplimentare din partea solicitanţilor. 



De aceea, se impune introducerea unor dispoziţii care să prevadă posibilitatea înscrierii în registrele sau oficiile consulare de carieră ale României a certificatelor de stare civilă care aparţin cetăţenilor români cu domiciliul în străinătate, cu aprobarea şefilor misiunilor diplomatice sau oficiilor consulare sus-menţionate, fără plata unor taxe. 



Intrucât prin Ordonanţa de urgenţă a Guvernului nr.25/1997 cu privire la adopţie au fost abrogate dispoziţiile Capitolului III, „Adopţia”, al Titlului II din Codul familiei şi nu se mai face distincţie între adopţia cu efecte depline şi adopţia cu efecte restrânse, nu mai sunt oportune dispoziţiile referitoare la adopţia cu efecte restrânse din Legea nr.119/1996. 



De asemenea, sunt introduse prevederi potrivit cărora constatarea contravenţiilor şi aplicarea sancţiunilor să se facă şi de personalul anume desemnat din cadrul Ministerului Administraţiei şi Internelor. 



Având în vedere cele arătate, Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor, aprobarea proiectului de lege. 



2. Prin obiectul de reglementare şi conţinutul său, proiectul de lege face parte din categoria legilor organice, împrumutând acest caracter de la legea pe care o modifică şi o completează.



3. La lucrările Comisiei au fost prezenţi 22 de deputaţi, din totalul de 24 membri ai Comisiei.



La dezbaterea proiectului de lege au participat ca invitaţi, în conformitate cu prevederile art.51 din Regulamentul Camerei Deputaţilor, domnul Mircea Alexandru – secretar de stat şi domnul comisar-şef Peţu Paraschiv din Ministerul Administraţiei şi Internelor.



4. Proiectul de lege, potrivit art.75 din Constituţie şi art.86 din Regulamentul Camerei Deputaţilor este de competenţa decizională a Camerei Deputaţilor. 

AMENDAMENTE ADMISE



In urma dezbaterii, în Comisie proiectul de lege se aprobă cu următoarele amendamente:

	Nr.

crt.
	Text iniţial
	Text propus de Comisie

(autorul amendamentului)
	Motivare
	Camera decizională

	1.
	
Art.I 


1. La articolul 3, alineatul (3) va avea următorul cuprins:


(3) Primarii şi şefii misiunilor diplomatice şi ai oficiilor consulare de carieră ale României pot delega sau retrage, după caz, exercitarea atribuţiilor de ofiţer de stare civilă viceprimarului, secretarului sau altor funcţionari din aparatul propriu, respectiv, unuia dintre agenţii diplomatici sau unuia dintre funcţionarii consulari.”


	
1. La art.I, punctul 1 la articolul 3, alineatul (3) va avea următorul cuprins:


(3) Primarii şi şefii misiunilor diplomatice şi ai oficiilor consulare de carieră ale României pot delega sau retrage, după caz, exercitarea atribuţiilor de ofiţer de stare civilă viceprimarului, secretarului sau altor funcţionari cu competenţă în acest domeniu, respectiv, unuia dintre agenţii diplomatici sau unuia dintre funcţionarii consulari.”

Autor: Comisia pentru administraţie publică, amenajarea teritoriului şi echilibru ecologic.


	Corelare cu prevederile art.70 alin.(2) din Legea administraţiei publice locale nr.215/2001. 
	Camera Deputaţilor

	2.
	
Art.I


3. La articolul 26, alineatul (1) va avea următorul cuprins:


„(1) In cazul adopţiei se va întocmi un nou act de naştere de către autoritatea administraţiei publice de la domiciliul adoptatorilor sau în raza căreia se află sediul instituţiei de ocrotire în îngrijirea căreia se găseşte adoptatul.”


	
2. La art.I punctul 3 la articolul 26, alineatul (1) va avea următorul cuprins:


„(1) In cazul adopţiei se va întocmi un nou act de naştere de către autoritatea administraţiei publice de la domiciliul adoptatului sau în raza căreia se află sediul instituţiei de ocrotire în îngrijirea căreia se găseşte adoptatul.”

Autor: Comisia pentru administraţie publică, amenajarea teritoriului şi echilibru ecologic.


	Corelare cu prevederile art.15 din O.U.G. nr.25/1997 cu privire la adopţii, potrivit căruia încuviinţarea adopţiei se judecă de către tribunalul în a cărui rază teritorială se găseşte domiciliul copilului. 
	Camera Deputaţilor

	3. 
	
Art.I


5. La articolul 42, după alineatul (1) se introduc două noi alineate, alin.(2) şi (3) cu următorul cuprins: 


„(2) Cetăţenii români aflaţi în străinătate pot solicita înscrierea în registrele de stare civilă române, de la misiunile diplomatice sau oficiile consulare de carieră ale României, a certificatelor de stare civilă eliberate de autorităţile străine, care îi privesc, în cazul în care înregistrarea actului sau faptului de stare civilă a fost făcută în prealabil la autoritatea din statul în care aceştia se află; înscrierea se face cu aprobarea şefilor misiunilor diplomatice sau oficiilor consulare, iar refuzul acestora se motivează. 


(3) Autoritatea competenţă în materie de evidenţa populaţiei repartizează misiunilor diplomatice şi oficiilor consulare ale României serii de numere pentru acordarea codului numeric personal pentru certificate de naştere româneşti eliberate în baza înscrierii certificatelor de naştere emise de autorităţile străine.”


	
3. La art.I punctul 5 la articolul 42, după alineatul (1) se introduc două noi alineate, alin.(2) şi (3) cu următorul cuprins:


(2) – Nemodificat. 


„(3) Autoritatea competenţă în materie de evidenţa populaţiei repartizează misiunilor diplomatice şi oficiilor consulare ale României liste cu coduri numerice precalculate, în vederea înscrierii lor în actele de naştere întocmite şi în certificatele eliberate în baza acestora.”

Autor: Comisia pentru administraţie publică, amenajarea teritoriului şi echilibru ecologic.
	De la 1 ianuarie 2004 misiunile diplomatice şi oficiile consulare de carieră ale României folosesc listele de coduri numerice personale precalculate.
	Camera Deputaţilor

	4.
	
Art.I


10. In tot cuprinsul legii denumirea „Departamentul pentru Administraţia Publică Locală” se înlocuieşte cu denumirea „Ministerul Administraţiei şi Internelor”.


	
4. La art.I punctul 10 va avea următorul cuprins:


„10. In tot cuprinsul legii denumirea „Departamentul pentru Administraţia Publică Locală” se înlocuieşte cu denumirea „Ministerul Administraţiei şi Internelor” iar denumirea „Arhivele Statului” se înlocuieşte cu denumirea „Arhivele Naţionale”. 

Autor: Comisia pentru administraţie publică, amenajarea teritoriului şi echilibru ecologic.


	Rigoare normativă. 
	Camera Deputaţilor




Raportul Comisiei a fost aprobat cu unanimitate de voturi. 

PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

